重會馨桂山
作者：釋文珦
朝代：宋

paragraphs: 桂山吾友于，壯歲即相親。
跌宕去鞿縶，出語必驚人。
倏爾罹世難，東西各全身。
十年不相逢，有若參與辰。
偶乘霅舟來，見翁西澗濱。
相對恍如夢，彼此白髮新。
抵掌話疇昔，故情一何真。
遺我白雪章，字字無埃塵。
長歌山水中，鏗鈜驚鬼神。
胡爲又當別，繾綣難具陳。
風前一回首，寒波渺無津。
他時定相思，題詩附雙鱗。